b'\n_START_ARTICLE_\nAkateeminen puhallinorkesteri\n_START_PARAGRAPH_\nAkateeminen puhallinorkesteri (AP) on helsinkil\xc3\xa4inen sinfoninen puhallinorkesteri, joka perustettiin Helsingin yliopiston ylioppilaskunnan (HYY) j\xc3\xa4senj\xc3\xa4rjest\xc3\xb6ksi kev\xc3\xa4\xc3\xa4ll\xc3\xa4 1995. Orkesterin teht\xc3\xa4v\xc3\xa4ksi ja tavoitteeksi asetettiin puhallinorkesterin sinfonisen, korkeataiteellisen puolen esilletuominen._NEWLINE_Orkesterin soittajisto koostuu p\xc3\xa4\xc3\xa4kaupunkiseudun korkeakoulujen opiskelijoista ja henkil\xc3\xb6kunnasta sek\xc3\xa4 muista, pitk\xc3\xa4lle edenneist\xc3\xa4 puhallinmusiikin harrastajista. Orkesterin yhteydess\xc3\xa4 toimii my\xc3\xb6s useita pienyhtyeit\xc3\xa4, kuten A-Seitsikko ja Dandy Sextet._NEWLINE_Orkesterin taiteellisena johtajana toimii Henriikka Teerikangas. Aiemmin orkesteria ovat johtaneet muun muassa Kalervo Kulmala, Sami Ruusuvuori, Ville Paakkunainen, Jarkko Aaltonen, Aino Koskela ja Ville Komppa. Orkesterin kunniakapellimestari on Kalervo Kulmala.'